گوستگیں روچاں پاکستان ءِ سر وزیر عمران خان ءَ گوادر ءَ تران کنان ءَ گُشتگ کہ ما جیڑگ ءَ ایں کہ بلوچ جنگولاں ھم گپ ءُ تران دانکہ پد ءَ آ انڈیا ءِ دست ءَ ناشرکاری ءَ کارمرز مہ بنت. زانتکارانی رد ءَ اولی رند نہ بیت کہ پاکستانی سرکار ءَ بلوچ جنگولاں گوں گپ کنگ ءِ ٹاہ داتگ بلے مدامی گپ بےسوب بیتگ اَنت.
بلوچستان ءِ تہ ءَ جنزوکیں پنچمی جنگ ءِ تہ ءَ اولی گپ ءُ تران (مزاکرات) نواب اکبر خان بگٹی ءَ گوں کنگ بیتگ اَت کہ آئی ءِ آسر ڈیرہ بگٹی ءَ بمباری ءُ پد ءَ نواب اکبر خان ءِ شھادت ءِ دروشم ءَ دیم ءَ اتکگ اَت.
مشرف ءِ روگ ءَ پیپلز پارٹی ءِ سرکار ءَ (عام معافی) ءِ جار جنگ ءَ پد مزاکرات ءُ گپ ءُ تران کنگ ءِ ٹاہ داتگ اَت بلے پیپلز پارٹی ءِ سرکار ءِ تہ ءَ ھم ھزارانی کساس ءَ بلوچ بیگواہ ءُ شھید کنگ بیت اَنت. چریشانی تہ ءَ یکے چہ مستریں وئیلاں غلام مھمد بلوچ، لالا منیر بلوچ ءُ شیر مھمد بلوچ ءِ بیگواھی ءَ پد کوش ءِ وئیل اَت.
ھمے پئیم ءَ نواز شریف ءِ سرکار ءَ نیشنل پارٹی ءِ سروک ڈاکٹر مالک ءَ ھم یک گپ ءُ ترانے بندات کنگ ءِ جھد کُتگ اَت اے گپ ءُ تران ءِ تہ ءَ ڈاکٹر مالک ءِ آیانی اھوال گوں براھمدگ بگٹی ءَ بیتگ اَت ءُ آئی ءِ لوٹ ھم انچیں بیتگ اَنت کہ ارزانی ءَ منگ بیتگ اِت اَنت، بلے انگاگتی بنجاھی سرکار ءُ پوج ءِ نیمگ ءَ گپ ءُ تران ءِ یکشلی دارگ بیتگ ءُ ھچ پئیمیں دیمروئی نہ بوت. انی یک رندے یک پاکستانی سروزیرے ءَ گوادر ءَ اوشتاتگ ءُ مزاکرات ءِ گپ جتگ.
عمران خان ءِ گپانی سر ءَ ھیال درشان کنان ءَ بلوچستان ءِ نامی ئیں اھوالکار انور ساجدی ءَ گوں اردو نیوز ءَ وتی ھیال درشان کنان ءَ گُشتگ کہ عمران خان ءَ سرکار ءَ آیگ ءَ رند اولی بر اِنت کہ گوں بلوچ جنگولاں گپ کنگ ءِ واھگ پیش داشتگ. چہ سرکار ءَ آیگ ءَ پیسر ھم آئی ءَ بلوچستان ءُ فاٹا ءِ جیڑھانی گیش ءُ گیوار کنگ ءِ گپ کُتگ اَنت بلے آئی ءَ داں انگت فاٹا ءَ ھم گپ تران کنگ ءِ جھد بندات نہ کُتگ.
انور ساجدی ءِ گُشگ اَت کہ «بوت کنت اے سرکار اوگانستان ءِ ھراب بیوکیں جاوراں گندگ ءَ پد گمان کنگ ءَ اَنت کہ بلوچستان ءَ ھم جاورانی نگیگیانی تہ ءَ گیشی اتک کنت. گپ کنگ ءُ راہ کَشگ ءِ نوکتریں جھد بیت کُت کن اَنت بلے منی ھیال ءَ اِشی ءِ آسر ھچ در نئیت. آئی ءِ رد ءَ گپ ترانانی سوبمندی ءِ گمانی پمیشکا ھم نیست چیا کہ کوھانی تہ ءَ نشتگیں سلاہ بندیں مردم درانڈیھی بلوچ رھشونانی سانمندی ءَ نہ اَنت».
«کوھاں نشتگیں بلوچ گُش انت کہ بلوچستان ءِ جیڑہ فنڈ اگاں دیمروئی ءِ نہ اِنت بلکیں راجی پجار ءُ ننگیگ اِنت وھدیکہ سرکار اے درگت ءَ گپ نہ کنت. اے جیڑہ اے وھد ءَ پمیشکا ھم گیوار بیت نہ کنت پرچہ ھردوئیں نیمگاں ترندی ءَ گوں وتی گپانی سر ءَ اوشتوک اَنت. داں وھدیکہ راستیں جیڑہ چارگ مہ بیت، اے تھنا بے سوبیں جھد بنت».
سرچمگ: ڈی بلوچستان پوسٹ